Document ID: 32015R0233

A BIZOTTSÁG (EU) 2015/233 VÉGREHAJTÁSI RENDELETE
(2015. február 13.)
az 575/2013/EU európai parlamenti és tanácsi rendelet értelmében a központi bank által befogadható fedezetek rendkívül szűk körével rendelkező pénznemekre vonatkozó végrehajtás-technikai standardok megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 416. cikke (5) bekezdésére,
mivel:
(1)
Az 575/2013/EU rendelet 416. cikkének (3) bekezdése előírja az intézmények számára, hogy adatszolgáltatásukban likvid eszközként tüntessék fel azokat az eszközöket, amelyek teljesítenek bizonyos feltételeket. Az említett bekezdés harmadik albekezdése értelmében abban az esetben, amikor a likvid eszközöket olyan pénznemben történő likviditáskiáramlások fedezeteként tartják, amely tekintetében rendkívül szűk a központi bank által befogadható fedezetek köre, el lehet tekinteni attól a feltételtől, miszerint az eszközök elismert biztosítékok valamely tagállam központi bankjának, vagy harmadik ország központi bankjának likviditási műveleteihez.
(2)
Elismerve azt a fontosságot, amit az 575/2013/EU rendelet a központi bank által befogadható fedezeteknek tulajdonít az eszközök likvidként történő besorolása szempontjából, azon pénznemek listáját, amelyek tekintetében rendkívül szűk a központi bank által befogadható fedezetek köre, azokra a pénznemekre kell korlátozni, amelyek tekintetében a központi bank által befogadható fedezetek köre a központi kormányzat adósságállományára és a központi bank által kibocsátott kötvényekre szorítkozik és nem tartoznak bele egyéb olyan eszközök, amelyek az említett rendelet 416. és 417. cikkében rögzített további követelmények értelmében likvid eszközöket foglalnak magukban.
(3)
Az Európai Bankhatóság (EBH) a tagállamok illetékes hatóságai által megosztott legjobb rendelkezésre álló információk alapján értékelte, hogy az egyes pénznemek mennyiben tekinthetők központi bankok által befogadható fedezetnek. Bulgária esetében az értékelés azt mutatta, hogy a központi bank csak rendkívüli körülmények között nyújt likviditást intézményeknek. A bankrendszer stabilitására esetleg hatással levő likviditási kockázat felmerülése esetén a Bolgár Nemzeti Bank legfeljebb három hónapos lejárati idejű, levában denominált hiteleket nyújthat valamely fizetőképes banknak, feltéve, hogy a hiteleket teljes mértékben fedezik arannyal, devizával vagy hasonló, magas likviditású eszközökkel. Következésképpen a bolgár leva olyan pénznemnek minősül, amely tekintetében rendkívül szűk a központi bank által befogadható fedezetek köre.
(4)
Ez a rendelet az EBH által a Bizottságnak benyújtott végrehajtás-technikai standardtervezeten alapul.
(5)
Az EBH nyilvános konzultációt folytatott az e rendelet alapját képező végrehajtás-technikai standardtervezetről, elemezte az azzal összefüggésben felmerülő lehetséges költségeket és hasznot, továbbá kikérte az 1093/2010/EU európai parlamenti és tanácsi rendelet (2) 37. cikkével összhangban létrehozott banki érdekképviseleti csoport véleményét,
ELFOGADTA EZT A RENDELETET:
1. cikk
Azon pénznemeket, amelyek tekintetében rendkívül szűk a központi bank által befogadható fedezetek köre és amelyek teljesítik az 575/2013/EU rendelet 416. cikke (3) bekezdésének harmadik albekezdésében rögzített feltételeket, e rendelet melléklete tartalmazza.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 13-án.

Labels: 7
2
4